ལན།སྐབས་འདིའི་མེད་སྐྱེ་ནི་དུས་རྒྱུན་མེད་སྐྱེ་བ་བཀག་ཚུལ་དང་མི་འདྲ་བར་དམིགས་བསམ་དབུ་མ་རང་རྒྱུད་པ་ལ་སྦྱར་ནས་བཤད་པ་ནི་ཅུང་ཟད་དཔྱད་དགོས་པ་ཞིག་ཏུ་སྣང་།རང་རྒྱུད་པས་འབྲས་བུ་སྔར་མེད་གསར་དུ་སྐྱེ་བ་འདོད་ཚུལ་གླེང་པ་ནི་ང་ཚོས་གསལ་བཤད་ཅི་ཡང་མི་ཤེས།གལ་ཏེ་རྒྱུ་མེད་ལས་སྐྱེ་བ་ཞིག་རང་རྒྱུད་པས་འདོད་ཚུལ་གླེང་གི་ཡོད་ན་དེ་ནི་ནོར་བ་ཁོ་ནར་མཐོང་།དེ་མིན་རོལ་མཆེད་པས་འབྲས་བུ་སྔར་མེད་གསར་སྐྱེས་འདོད་པའི་དཔེ་གཞུང་བཙན་པོ་མེད་སྙམ།ལར་གཞུང་འདི་ནས་བོན་དཔེ་གཞན་དང་མ་འདྲ་བར་ཐལ་རང་གཉིས་ཀྱི་འདོད་ཚུལ་ཞིབ་ཕྲར་བཀོད་ནས།ཐལ་འགྱུར་བའི་ལུགས་ལ་སངས་རྒྱས་ས་ན་ཤེས་རྒྱུན་ཆད་དགོས་པ་དང་།རང་རྒྱུད་པའི་ལུགས་ལ་སངས་རྒྱས་ས་ན་ཤེས་རྒྱུན་མ་ཆད་ཚུལ་གསུངས་པ་རང་གཞུང་བཀའ་ལུང་ཁུག་མ་དང་མཐུན་ཐབས་དཀོན་ནོ།།